1Amalaka atoken u n'asok ti káabiinu koone. N'ijuk káaloofiiloof kéeneyina t'etiir bufor bu bibin t'etaam i. Ake n'asaan ko ejaab ite kaayeen kéesulie-sulie ku. 2Káaloofiiloof ku ni kífeŋgin kaayeen kéesulie-sulie ku. Hárunda nu húnuutin toko, híyemi naane hite sineemak sómbokun. Taanak tu nu túkumb, eyam i yooŋ n'ébaani iŋ'ite hárunda hite kaayeen ku. 3Bábaŋgur nu búnuutin ti hárunda hu, abe n'uŋu burko fererer t'etaam i. Nu buwunee sembe site káhinu t'áseñji t'ésuk i naane bilaŋguut bu. 4Ake n'aane bo utum bugor mahos mu, nu ñunukanuk ñu, nu doon fe déelooñina, kane arko taŋ bo bibete bakan kéehinutee ku tu kúyuut ékeetanuma yite Atambatun. 5Bábaŋgur bu buwunutee sembe site kayoolu bakan kondu; beeneyen kep bíhiniin t'áseñji tu boko kiim hutok. Abe káseñji ki bábaŋgur bu kiŋki bíhin kúmoomi naane kite an e elaŋguut ebete. 6Ti kiim kondu hutok hu, ésuk i kaŋesu eket i, bare iti kajuk yo. Boko kámaŋi kaketu, bare eket i kateyiiin. 7Bábaŋgur bondu búmoomi naane bifaliñj bite bija ti hitiik. Busolasol ti kikaw ku aŋ'a̱juk naane búkuhe bite bákayi bite éwurus, abe ñuhooŋu ñite te bo ñúmoomi naane ñite kúŋgowulan. 8Bihan bite te bo bikambakamb naane wan wute anaare, abe wúŋiiŋ wu naane wute éŋaŋ. 9Búkooki tu búsus bite te bo aŋ'a̱juk naane sibaŋgal site mañ, abe síbend site te bo uŋu suwen naane bisaret beehooje bi sifaliñj siñake seetey bija bite hitiik. 10Bibajabaj kiyet keebaje wubetu naane wute bilaŋguut bu, abe ti kiyet kite te bo ti bibaje fu sembe site káhinu ku ésuk i t'áseñji tu boko areeŋ kiim hutok. 11Áyi ite te bo aamo fu amalaka eesaanee u kaayeen kéesulie-sulie ku; huruwu hoone ti kíhaminiin kite Esuwif i «Abadon», ti kigerekaay «Apoliyoŋ» (aamo fu «Ábuja u»). 12Kátaañi kítiyar ku kihabanaa. Wike wúsuba wuwarawar bibin. 13Amalaka atoken u n'afeeneŋ n'asok ti káabiinu koone. N'ijam kaaji ni kíhaminn tu suwus sibaakiir site ataabul ite wusarah wu ite éwurus i eeemo u hágila Atambatun. 14Kaaji ku ni keene amalaka atoken u n'afeeneŋ: «Á̱jendin emalaka i bakabaakiir ku keefaakee ku ti kaayelu kómbokun ku kiŋki kaane Ófurat.» 15Emalaka i bakabaakiir ku keefaree ku bija t'ewahatu yendu, nu tu hunak hondu, ni ti hiim hondu, ni t'emit yendu ni kájendinee kaanuku keeyool efej efeeneŋ ti síhaaji site kúŋgowulan ku. 16Esulaan keehooje kabinabin keerabee ti bifaliñj. Ake n'asokam kaamo bakayem: kaamo similiyoŋ seemo síteemeer súsuba. 17Ti beefeeñam bii, iye i ijuke fu bifaliñj bu ni keerabee ku te bo: kasiimasiimo sibaŋgal seelaañe jif naane sineemak, nu súbulool naane bufor beejaaŋe, abe nu surombaay naane efor yéetife toko-toko. Kikaw kite bifaliñj bu kunokooranokoor ni kikaw kite bíŋaŋ, abe sineemak ufu súnuutin tu ñutum ñite te bo, ni hárunda, n'efor yéesufe. 18Wútaañi wondu wúhaaji wu wuwu wúnuutin tu ñutum ñite bifaliñj bu nu wuyool efej efeeneŋ ti síhaaji site kúŋgowulan ku. Wo weemo fu sineemak su, ni hárunda hu, n'efor yéesufe i. 19Ábuki sembe site bifaliñj bu sondu tu ñutum ñite te bo, ni ti kiyet kite te bo. Kiyet kite te bo naane ñuroon. Kibajabaj kikaw, abe ne ko ni bifaliñj bu ifi bíhin t'áseñji tu kúŋgowulan ku. 20Bakaaku kúŋgowulan, ku wútaañi wondu wuyoolut ku, naane bondu bibaje i fe, kawatanooreit ñurok ñooniin ñeejakut ñu ñi kanoŋke ñu keerok nu sumoŋiiin. Kawasut kájeŋgin kite sirab su, nu ñúwisenum ñite éwurus i, ni ñite ehalis i, ni ñite ñañ ñu, ni ñite bujuju bu, ni ñite kunuk ku, ñeeemo ñu ñiyinaat kajuku, ñiyinaat kajamu, ñiyinaat yooŋ bija. 21Bokondu kawatanooreit yooŋ naane kayoole i bakan, ni naane ii kálugus, ni naane ii kaŋot ni bakan ki kaseñeit, ni naane ii kákuwat.
wol_Latn